  Туспуктэм: vk.com (Ограбление по-удмуртски) Наталия Сильвестрова Удмуртиысь йӧскалык театрысь актёръёс «Кин кызьы узырме, яке Ограбление по-удмуртски» фильм лэсьтӥзы. Сое удмурт но ӟуч кылын озвучить карыны малпало. Со сярысь элькунысь тӧролэн но кивалтэтлэн пресс-службазы ивортӥз. « Та фильм мерлыко ужпумъёс сярысь – шуг учыре сюрем адями куддыръя аламаез сярысь малпаськыны кутске. Озьы ик милям киноямы но. Геройёс кытысь ускё поттоно шуыса малпасько но банкез грабить карон сярысь малпанэ вуо. Ваньмыз умой быре: грабить ӧз каре, озьы ке но уксёен кылизы » Вадим Дмитриев, одӥгзэ валтӥсь ролез шудӥсь Съёмкаос 2022-тӥ арын гужем йылпумъяськизы. Соосты ортчытон понна кӧня ке уксё люканъёс усьтэмын вал: нырысь тизер дасянлы, бӧрысь киноез снять каронлы. Али фильмез озвучить карон понна коньдон люкало. Вань мылкыд карисьёс киноез дасяны юрттыны быгато. « Черновой монтаж вань ини, удмурт но ӟуч кылын озвучка каромы. Бӧрысь фильмез элькунысь киноадӟытонниосын (кинотеатр) возьматэммы потэ » Вадим Дмитриев, одӥгзэ валтӥсь ролез шудӥсь 24-тӥ южтолэзе 18 часын Удмуртиысь йӧскалык театрын концерт (0+) ортчоз. Билет басьтон понна +7 950 159 28 19 телефон номеръя жингыртыны яке Иван Плотниковен «ВКонтакте» мерлыко вотэс яке мессенджеръёс пыр герӟаськыны луоз. Концертын люкам коньдон «Кин кызьы узырме…» дасянлы мыноз. Тегъёс: кино удмуртъёс Йӧскалыктеатр Лулчеберет Удмуртия  